Odločba Komisije

z dne 25. januarja 1996

o spremembi poglavja 14 Priloge I k Direktivi Sveta 92/118/EGS o določitvi zahtev glede zdravstvenega varstva živali in javnozdravstvenega varstva, ki urejajo trgovino in uvoz v Skupnost za proizvode, za katere ne veljajo navedene zahteve, določene v posebnih pravilih Skupnosti iz Priloge A(I) k Direktivi 89/662/EGS, glede povzročiteljev bolezni pa k Direktivi 90/425/EGS

(Besedilo velja za EGP)

(96/103/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive 92/118/EGS z dne 17. decembra 1992 o določitvi zahtev glede zdravstvenega varstva živali in javnozdravstvenega varstva, ki urejajo trgovino in uvoz v Skupnost za proizvode, za katere ne veljajo navedene zahteve, določene v posebnih pravilih Skupnosti iz Priloge A(I) k Direktivi 89/662/EGS, glede povzročiteljev bolezni pa k Direktivi 90/425/EGS [1], nazadnje spremenjene z Odločbo 95/339/ES [2], in zlasti drugega odstavka člena 15 Direktive,

ker izvajanje predpisanih določb povzroča težave pri trgovini in uvozu gnoja, zlasti za gospodarstva na obmejnih območjih; ker bi bilo treba zahteve, ki urejajo trgovino in uvoz gnoja, na podlagi izkušenj spremeniti;

ker sta trgovina in uvoz nepredelanega gnoja lahko vir bolezni živali; ker bi bilo treba trgovino in uvoz gnoja nekaterih živalskih vrst zato prepovedati;

ker bi bilo treba trgovino z nekaterimi vrstami gnoja v zelo specifičnih pogojih vseeno dovoliti; ker mora ta trgovina potekati pod nadzorom pristojnih organov v državah članicah;

ker je treba poglavje 14 Priloge I k Direktivi 92/118/EGS zaradi jasnosti spremeniti;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Poglavje 14 Priloge I k Direktivi 92/118/EGS se nadomesti s Prilogo k tej odločbi.

Člen 2

Ta odločba velja od 2. februarja 1996.

Člen 3

Ta odločba je naslovljena na države članice.

V Bruslju, 25. januarja 1996

Za Komisijo

Franz Fischler

Član Komisije

[1] UL L 62, 15.3.1993, str. 49.

[2] UL L 200, 24.8.1995, str. 36.

--------------------------------------------------

PRILOGA

"POGLAVJE 14

Gnoj

Za namene tega poglavja pomeni gnoj vse iztrebke in/ali urin parkljarjev, kopitarjev in/ali perutnine, z ali brez stelje, in gvano.

I. Nepredelan gnoj

A. Trgovina z nepredelanim gnojem

1. (a) Prepove se trgovina z nepredelanim gnojem živalskih vrst, ki niso perutnina ali kopitarji, z izjemo gnoja:

- z območja, kjer ne veljajo omejitve zaradi nevarne prenosljive bolezni, in

- ki je namenjen za raztrositev pod nadzorom pristojnih organov na zemljišču, ki tvori del enega samega kmetijskega gospodarstva, ležečega na obeh straneh meje dveh držav članic;

(b) z odstopanjem od (a) lahko država članica izda posebno odobritev za vnos na njeno ozemlje:

- gnoja, ki je namenjen predelavi v obratu, ki ga posebej v ta namen odobrijo pristojni organi zaradi izdelovanja proizvodov, navedenih pod točko II spodaj. Pri odobritvi takih obratov je treba upoštevati izvor gnoja, ali

- gnoja, ki je namenjen raztrositvi po kmetijskem posestvu. Taka trgovina lahko poteka samo s privolitvijo pristojnih organov države članice izvora in namembne države članice. Pri odobritvi je treba upoštevati zlasti izvor gnoja, njegovo namembnost in skrb za zdravstveno varstvo živali ter varnost.

V takih primerih mora spremljati gnoj veterinarsko spričevalo, ki je v skladu z vzorcem, predpisanim s postopkom iz člena 18.

2. Za trgovino z nepredelanim perutninskim gnojem veljajo naslednji pogoji:

(a) gnoj mora izvirati z območja, kjer ne veljajo omejitve zaradi atipične kokošje kuge ali ptičje gripe;

(b) poleg tega se nepredelan gnoj perutninskih jat, cepljenih proti atipični kokošji kugi, ne sme pošiljati na območja, ki so pridobila status necepljenosti proti atipični kokošji kugi v skladu s členom 12(2) Direktive 90/539/EGS;

(c) za gnoj mora biti izdano veterinarsko spričevalo, ki je v skladu s predpisanim vzorcem iz člena 18.

3. Za trgovino z nepredelanim gnojem kopitarjev ne veljajo nobeni pogoji v zvezi z zdravstvenim varstvom živali.

B. Uvoz nepredelanega gnoja

Za uvoz nepredelanega gnoja veljajo naslednji pogoji:

1. glede na zadevno živalsko vrsto mora gnoj izpolnjevati zahteve iz A(1)(a) zgoraj;

2. gnoj mora spremljati ustrezno spričevalo, kakor predvideva člen 10.

II. Predelan gnoj in predelani proizvodi iz gnoja

Vsa organska gnojila morajo biti obdelana, da so proizvodi brez patogenov.

A. Za trgovino s predelanim gnojem in proizvode iz predelanega gnoja veljajo naslednji pogoji:

1. prihajati morajo iz obratov, ki jih odobrijo pristojni organi;

2. zanje velja:

- da ne smejo vsebovati salmonel (v 25 g predelanega proizvoda ni salmonel),

- da ne smejo vsebovati bakterij iz družine Enterobacteriaceae (temelji na štetju aerobnih bakterij: < 1000 enot, ki tvorijo kolonije, na gram predelanega proizvoda),

- da jim je bilo zmanjšano število sporogenih bakterij in proizvodnja toksinov;

3. uskladiščeni morajo biti tako, da po predelavi ne more priti do kontaminacije ali sekundarne infekcije in nastanka vlage.

Skladiščiti jih je treba v:

- dobro zapečatenih in izoliranih silosih, ali

- primerno zapečateni embalaži (plastične vreče ali "velike vreče").

B. Za uvoz predelanega gnoja in proizvodov iz predelanega gnoja veljajo naslednji pogoji:

1. izpolnjevati mora zahteve iz A zgoraj;

2. spremljati ga mora ustrezno spričevalo, kakor predvideva člen 10.

III. Gvano

Za trgovino in uvoz "gvana" ne veljajo pogoji v zvezi z zdravstvenim stanjem živali."

--------------------------------------------------